
	Μα, μπαμπά, είναι χάλια!
της Παναγιώτας Πλησή 

στο Σπίτι της Κύπρου

Τη Δευτέρα 19 Οκτωβρίου 2015 παρουσιάστηκε, στο Σπίτι της Κύπρου, το βιβλίο, Μα, μπαμπά, είναι χάλια! της Παναγιώτας Πλησή σε εικονογράφηση του Γιώργου Σγουρού, που κυκλοφορεί από τις Εκδόσεις Κέδρος. 
Τo βιβλίο τιμήθηκε με το Κρατικό Βραβείο Λογοτεχνίας για μεγάλα παιδιά και εφήβους του Υπουργείου Παιδείας και Πολιτισμού και αφορά στο διαζύγιο και τις νέες οικογένειες που μπορεί να δημιουργηθούν μετά από αυτό. 
Τη συγγραφέα, τους ομιλητές και τους παρευρισκομένους καλωσόρισε η Μορφωτικός Σύμβουλος κ. Μαρία Παναγίδου η οποία έκανε ιδιαίτερη μνεία στη βράβευση του βιβλίου διαβάζοντας το σκεπτικό της βράβευσης.
Στη συνέχεια τον λόγο πήρε η συγγραφέας Παναγιώτα Πλησή, οποία ευχαρίστησε θερμά όλους όσοι συνετέλεσαν στην πραγματοποίηση της εκδήλωσης  και μίλησε για την εμπειρία που απέκτησε ως δασκάλα όσον αφορά τον τρόπο που προσλαμβάνουν τα παιδιά δύσκολες καταστάσεις που αντιμετωπίζουν στην οικογένειά τους. Καταλήγοντας  υπογράμμισε ότι το βιβλίο μπορεί να αποτελέσει ένα εργαλείο πάνω σε θέματα της οικογένειας, των σχέσεων και του διαζυγίου.
Η ψυχολόγος κ. Ελεονώρα Σουρλάγκα συνομίλησε και απάντησε σε ερωτήσεις του κοινού επισημαίνοντας ότι οι γονείς πρέπει να συμπεριλάβουν τα παιδιά τους στις μεταβάσεις και τις αλλαγές και να τα εμπιστεύονται ώστε να δείξουν την ευελιξία και την προσαρμοστικότητα που απαιτείται όταν βιώνουν δύσκολες καταστάσεις.


Παρουσιάζοντας το βιβλίο, η βιβλιοθηκονόμος κ. Αγγελική Αθανασοπούλου, ανέφερε, μεταξύ άλλων, ότι η συγγραφέας γράφει με έναν τρόπο ρεαλιστικό, επιστημονικά μελετημένο όσον αφορά τις αντιδράσεις και τα συναισθήματα των ηρώων της αλλά και ταυτόχρονα μυθιστορηματικό. Η γλώσσα είναι ανεπιτήδευτη και το κείμενο χωρίς φλυαρία, με απλότητα και ειλικρίνεια, ευαισθητοποιεί τους μικρούς αναγνώστες.


Ενδιαμέσως της παρουσίασης οι ηθοποιοί Στέλλα Γρίβα και Βασίλης Ζαϊφίδης απέδωσαν, με ευφάνταστο τρόπο, αποσπάσματα από το βιβλίο.
20 Οκτωβρίου 2015

